ବିନୋଦ ଏବେ କେଉଁଠି ? ଅଭିଯୁକ୍ତ ଶାରଦା ଲୁଚାଉଛି କି ସତ ? ଭୟଙ୍କର ଷଡଯନ୍ତ୍ରରେ ଏକାଧିକ ଯୁବକଙ୍କ ସଂପୃକ୍ତି ସନ୍ଦେହ - Prameya News7\nବିନୋଦ ଏବେ କେଉଁଠି ? ଅଭିଯୁକ୍ତ ଶାରଦା ଲୁଚାଉଛି କି ସତ ? ଭୟଙ୍କର ଷଡଯନ୍ତ୍ରରେ ଏକାଧିକ ଯୁବକଙ୍କ ସଂପୃକ୍ତି ସନ୍ଦେହ\n6/06/2020 at 3:06 PM\nସାଲେପୁର ୬।୬ଃ କିଶନନଗର ଅଞ୍ଚଳର ବହୁ ଚର୍ଚ୍ଚିତ ବିନୋଦ ମଣ୍ଡଳ ନିଖୋଜ ଘଟଣା ଏବେ ପୋଲିସ ପାଇଁ ବଡ ଚ୍ୟାଲେଞ୍ଜ ସୃଷ୍ଟି କରିଛି । ଦୀର୍ଘ ୧୨ ଦିନ ବିତିଯାଇଥିଲେ ମଧ୍ୟ ପୋଲିସ ବିନୋଦଙ୍କ ପତ୍ତା ପାଉନାହିଁ । ସେପଟେ ଅପହରଣ ଅଭିଯୋଗ ହୋଇଥିଲେ ବି ଅପହରଣକାରୀଙ୍କ ନିକଟରେ ପହଞ୍ଚି ପାରିନାହିଁ ପୋଲିସ । ଏଭଳି ସ୍ଥିତିରେ ବିନୋଦଙ୍କ ଜୀବନ ନେଇ ମଧ୍ୟ ଆଶଙ୍କା ସୃଷ୍ଟି ହେଲାଣି । ତଦନ୍ତର ସ୍ଥିତି ସଂପର୍କରେ ପୋଲିସ କିଛି ପ୍ରକାଶ କରୁନଥିଲେ ବି ତଦନ୍ତର ତରିକାରୁ ଏହି ମାମଲାରେ ଗିରଫ ହୋଇଥିବା ଶାରଦା ପ୍ରସାଦ କୁଣ୍ଡୁ ଉପରେ ସନ୍ଦେହ ବଢୁଛି । ତାସହ ଏ ଘଟଣାରେ ମଧ୍ୟ ଆଉ କିଛି ଲୋକଙ୍କ ସଂପୃକ୍ତି ରହିଥିବା ଆଶଙ୍କା କରାଯାଉଛି ।\nସେପଟେ ବିନୋଦ କାହିଁକି କିଶନନଗରରୁ ତାରପୁର ଦେଇ କଟକ ଯିବା ବଦଳରେ ସାଲେପୁର ଦେଇ ଆସିଲେ ତାହା ମାମଲାକୁ ଜଟିଳ କରିଛି । ବିନୋଦଙ୍କ ବାଇକ୍ ବି ମିଳିନାହିଁ । ତାଙ୍କୁ ଅପହରଣ କରାଯାଇଛି ବା ସେ ନିଜେ କେଉଁଆଡେ ଚାଲିଯାଇଛନ୍ତି ତାହାର ଖିଅ ଖୋଜୁଛି ପୋଲିସ ।\nମିଳିଥିବା ସୂଚନାରୁ ଜଣାଯାଇଛି ବିନୋଦଙ୍କ ଫୋନର ସିଡିଆର ରିପୋର୍ଟ ଏବଂ ଅଭିଯୁକ୍ତଙ୍କ ମୋବାଇଲ ଟ୍ରାକିଂ ପରେ ଉଭୟ ଗୋଟିଏ ସ୍ଥାନରେ ରହିଥିବା ଏବଂ ଏହା ଏକ ସୁପରିକଳ୍ପିତ ଯୋଜନା ଥିବା ପୋଲିସ ସନ୍ଦେହ କରୁଛି । ସୂଚନାଯୋଗ୍ୟ ବିନୋଦଙ୍କ ପତ୍ନୀ ମାନସୀଙ୍କୁ ବିବାହ କରିବାକୁ ଚାହୁଁ ଥିବା ଜଗତପୁର ଥାନା ପାଗା ଲକ୍ଷ୍ମୀ ନାରାୟଣପୁର ଗାଁର ଶାରଦା ପ୍ରସାଦ କୁଣ୍ଡୁ ବିନୋଦ ନିଖୋଜ ଘଟଣାର ମୁଖ୍ୟ ଅଭିଯୁକ୍ତ କୁହାଯାଉଥିବା ବେଳେ ଶୁକ୍ରବାର ପୋଲିସ ତାକୁ କୋର୍ଟ ଚାଲାଣ କରିଛି ।\nବିଭିନ୍ନ ସମୟରେ ଶାରଦା ଫୋନରେ ମାନସୀଙ୍କୁ ଧମକ ଚମକ ଦେଇଥିବା ଅଭିଯୋଗ ହୋଇଥିଲା।ପୋଲିସ ତଦନ୍ତ ସମୟରେ ଶାରଦା କୁଣ୍ଡୁ ଫୋନ୍ରେ ବିନୋଦଙ୍କୁ ପାଗା ଡାକିଥିଲା ଏବଂ ନିଜେ ଶାରଦା ପୋଲିସ ଆଗରେ ତାହା ସ୍ବୀକାର କରିଥିବା ପୋଲିସ ସୂଚନା ଦେଇଛି । ନିଖୋଜ ଦିନ ବିନୋଦ ଓ ସାରଦା ଫୋନ ଗୋଟିଏ ସ୍ଥାନରେ ରହିଥିବା ନେଇ ଅକ୍ଷାଂଶ ଦ୍ରାଘିମା (ଲାଟିଚ୍ୟୁଡ଼ ଓ ଲଙ୍ଗିଚ୍ୟୁଡ଼) ତଦନ୍ତରୁ ଜଣାପଡିଛି । ବିନୋଦ ପରିବାରକୁ ବିଭ୍ରାନ୍ତି କରିବା ପାଇଁ ଶାରଦା ଅନ୍ୟ ଏକ ମୋବାଇଲରୁ ବିନୋଦଙ୍କ ନାମରେ ମାନସୀଙ୍କୁ ମେସେଜ କରୁଥିଲା । ଏହି ମେସେଜରେ "ମୁଁ ଆଉ ଫେରିବି ନାହିଁ, ମୋତେ ଭୁଲିଯିବୁ, ବାଏ..... ଲେଖାଯାଇଥିବା ଜଣାପଡିଛି । ଏହା ଏକ ସୁପରିକଳ୍ପିତ ଯୋଜନା ଥିଲା ବୋଲି ପୋଲିସ କହିଛି ।\nଅନ୍ୟପଟେ କିଶନନଗର ପୋଲିସ ଦୈନିକ ପାଗା ଅଞ୍ଚଳରୁ କିଛି ଯୁବକଙ୍କୁ ସନ୍ଦେହରେ ଉଠାଇ ଆଣି ପଚରାଉଚରା କରି ଛାଡ଼ି ଦେଉଛି । ମିଳିଥିବା ସୂଚନା ଅନୁଯାୟୀ ଶନିବାର କିଶନନଗର ପୋଲିସ ପାଗା ଲକ୍ଷ୍ମୀ ନାରାୟଣପୁର ଗାଁରୁ ଦୁଇଜଣ ଯୁବକଙ୍କୁ ସନ୍ଦେହ ରେ ଉଠାଇ ନେଇଛି । ଏ ନେଇ ସମସ୍ତ ଥାନା ଓ କ୍ରାଇମବ୍ରାଞ୍ଚଙ୍କୁ ଅବଗତ କରାଯାଇଥିବା ସୂଚନା ମିଳିଛି । ତେବେ ଯାହାହେଉ ପୋଲିସ ଅପରାଧୀ ଓ ନିଖୋଜ ବିନୋଦ ମଣ୍ଡଳ ପାଖରେ ପହଞ୍ଚିବା ବଡ଼ ଚ୍ୟାଲେଞ୍ଜ ସୃଷ୍ଟି ହୋଇଛି ।
